1 gevangene dood, 1 gewond toe hulle probeer ontsnapEen gevangene is doodgeskiet en nog een gewond toe hulle Sondagaand probeer het om uit die polisiestasie in Lansdowne, Kaapstad te ontsnap, het die Onafhanklike Klagtedirektoraat (ICD) gesê. “Daar was ŉ poging om te ontsnap toe ŉ polisiebeampte die selarea besoek het. Hy is deur een van die gevangenes oorrompel,” het woordvoerder Moses Dlamini gesê. “Die gevangene het die sleutel in die worsteling by die polisiebeampte gekry en het toe vier ander verdagtes vrygelaat. Hulle het probeer ontsnap en die polisie het een verdagte, wat aangehou is vir die besit van gesteelde eiendom, doodgeskiet.” Nog ŉ man wat vir huisbraak en diefstal aangehou is, is tydens die skietery gewond, maar hy kon ontsnap. Dlamini sê drie ander gevangenes is weer gevang. Die ICD het twee dossiere oopgemaak – een vir moord en een vir poging tot moord. -SAPA